《西庄耕云堂新成陈太守同诸子过访用韵 其二》
明代·黎民表

谢家池馆半蒿莱，话旧重斟竹下杯。渔艇夜随双涧入，荜门晴向五峰开。

求田计总输秦客，张乐人犹指汉台。不是北山迷出处，烦君骑马到苍苔。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。